După ce Dan Voiculescu a fost dus de urgență la Spitatul Universitar din București din penitenciar pentru a fi operat, grevista foamei Cristiana Anghel a vituperat pe Facebook: „Nu s-au lasat până nu l-au adus în pragul morții. Nenorociților, credeți că nu veți plăti aceste odioase crime?! Nimeni nu l-a ajutat. I-au mâncat banii și-atât. Mă doare sufletul. Este unul dintre cei puțini din politică care nu mi-a cerut bani pentru partid. Spunea că eu plătesc cu imaginea mea curată și cu munca din parlament. S-a purtat cu mine precum un tată. Îi doresc din suflet să treacă și peste acest obstacol. Ajută-i Doamne!”.

Fosta senatoare îl prezintă prin comparație cu Dan Voiculescu pe Călin Popescu Tăriceanu. Cristiana Anghel susţine că a fost scoasă de pe listele de la parlamentare pentru că nu a plătit banii ceruţi de preşedintele ALDE.

„Tăriceanu a vrut să sponsorizez partidul cu 630 de milioane lei (vechi). Și, pentru că nu am avut suma această imensă, prima dată a refuzat să mă pună pe liste la parlamentare, apoi i-a dat locul meu lui Cupă, fost președinte PDL Gorj… Și mai are și tupeul spună că l-a șantajat Daniel Constantin cu listele… halal să le fie celor care n–au niciun Dumnezeu! Și da, am dovezi. Comunicatul oficial pe care l-a dat de la Neptun”, mai scrie fosta senatoare.

ALDE a reacționat printr-un comunicat:

”1) Decizia ca doamna Cristiana Anghel să nu fie inclusă pe listele ALDE Dolj la alegerile parlamentare din luna decembrie 2016 a fost luată de către membrii organizației. Motivele care au stat la baza deciziei au fost legate de lipsa de activitate în cadrul organizației a doamnei Anghel.

2) De asemenea, trebuie menționat că doamna Anghel s-a regăsit pe listele ALDE la alegerile parlamentare în județul Caraș Severin, dumneaei fiind prima pe lista de la Camera Deputaților.

3) În privința sumei de 63.000 lei la care doamna Anghel face referire, precizăm că aceasta reprezintă contribuția pe care fiecare parlamentar ALDE a trebuit să o asigure pentru campania electorală conform prevederilor Legii nr. 334/2006 privind finanțarea activității partidelor politice și a campaniilor electorale, republicată. Astfel, 63.000 lei (60 de salarii minime brute pe economie) reprezintă, conform legii, contribuția fiecărui candidat la funcția de deputat sau senator.”, se arată într-un comunicat al partidului.